31998R1498
L 198/4
JURNALUL OFÍCIAL AL UNIUNII EUROPENE
REGULAMENTUL (CE) NR. 1498/98 AL COMISIEI
din 14 iulie 1998
de modificare a Regulamentului (CE) nr. 3223/94 de stabilire a normelor de aplicare a regimului la importul de fructe și legume
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2200/96 al Consiliului din 28 octombrie 1996 privind organizarea comună a piețelor în sectorul fructelor și legumelor (1), astfel cum a fost modificat ultima dată prin Regulamentul (CE) nr. 2520/97 al Comisiei (2), în special articolul 32 alineatul (2),
întrucât Regulamentul (CE) nr. 3223/94 al Comisiei (3), astfel cum a fost modificat ultima dată prin Regulamentul (CE) nr. 2375/96 (4), a instituit normele de aplicare a regimului la importul de fructe și legume;
întrucât fixarea unui preț de intrare necesită ca normele de determinare a valorii în vamă, definită în articolul 29 alineatul (1) din Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (5), astfel cum a fost modificat ultima dată prin Regulamentul (CE) nr. 82/97 al Parlamentului European și al Consiliului (6), să fie aplicate astfel încât să garanteze coerența celor două proceduri de calcul; întrucât ar trebui ca acest lucru să fie exprimat clar chiar în textul Regulamentului (CE) nr. 3223/94, în special pentru a facilita întocmirea declarațiilor vamale;
întrucât măsurile prevăzute de prezentul regulament sunt conforme cu avizul Comitetului de gestionare a fructelor și legumelor proaspete,
ADOPTĂ PREZENTUL REGULAMENT:
Articolul 1
La articolul 5 din Regulamentul (CE) nr. 3223/94, se adaugă alineatul (1b) după cum urmează:
„(1b) În cazul în care prețul de intrare se stabilește pe baza prețului FOB al produselor în țara de origine, valoarea în vamă se stabilește pe baza vânzării relevante la acest preț.
În cazul în care prețul de intrare se stabilește în conformitate cu una dintre procedurile prevăzute la alineatul (1) literele (b) sau (c) sau la alineatul (1a) litera (b), valoarea în vamă se stabilește pe aceeași bază ca și prețul de intrare.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 iulie 1998.